《送种守》
宋代·郭印

群峰逶迤来，落处如鼎峙。
真仙凿盐穴，下引沧溟水。
英气钟人物，衣冠何济济。
古来陵阳守，贤哲多卧理。
公分一岁符，治誉欻然起。
铃斋清昼閒，山色入帘几。
玺书换金渊，要踵前兄美。
跨鳌烟云愁，十日雨不止。
闻昔乃祖风，勋业照国史。
尺箠鞭羌夷，奇谋付孙子。
青云且遇合，未信朱轮柅。
行观旧物归，一洗中原耻。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。